ข่าวเยเมน-ดอลล์ร่วงหนุนน้ำมันดิบปิดวานนี้พุ่งกว่า 3%
ราคาน้ำมันดิบตลาดล่วงหน้า NYMEX พุ่งขึ้น 3.6% ในวันพุธ (25 มี.ค.) โดยได้แรงหนุนจากปัจจัยหลายประการ รวมถึงการอ่อนค่าของดอลลาร์, การสู้รบในเยเมน และคำสั่งซื้อเก็งกำไร แม้สต็อกน้ำมันดิบในคลังสหรัฐพุ่งทำสถิติสูงสุดใหม่เป็นสัปดาห์ที่ 11 ติดต่อกัน
26 มี.ค. 2558

ผู้สื่อข่าวรายงานว่า ราคาน้ำมันดิบตลาดล่วงหน้า NYMEX พุ่งขึ้น 3.6% ในวันพุธ (25 มี.ค.) โดยได้แรงหนุนจากปัจจัยหลายประการ รวมถึงการอ่อนค่าของดอลลาร์, การสู้รบในเยเมน และคำสั่งซื้อเก็งกำไร แม้สต็อกน้ำมันดิบในคลังสหรัฐพุ่งทำสถิติสูงสุดใหม่เป็นสัปดาห์ที่ 11 ติดต่อกัน
ทั้งนี้ ราคาน้ำมันดิบส่งมอบเดือนพ.ค.พุ่งขึ้น 1.70 ดอลลาร์ หรือ 3.6% มาปิดตลาดที่ 49.21 ดอลลาร์ต่อบาร์เรล ส่วนราคาน้ำมันดิบเบรนท์ส่งมอบเดือนพ.ค.ที่ตลาดกรุงลอนดอนทะยานขึ้น 1.37 ดอลลาร์ หรือ 2.5% สู่ 56.48 ดอลลาร์ต่อบาร์เรล
สำนักงานสารสนเทศด้านการพลังงานของรัฐบาลสหรัฐ (EIA) เปิดเผยตัวเลขสต็อกน้ำมันสหรัฐประจำสัปดาห์สิ้นสุดวันที่ 20 มี.ค. โดยระบุว่า สต็อกน้ำมันดิบพุ่งขึ้น 8.2 ล้านบาร์เรล สู่ 466.7 ล้านบาร์เรล, สต็อกน้ำมันดิบที่เมืองคุชชิง รัฐโอกลาโฮมา ซึ่งเป็นจุดส่งมอบน้ำมันตามสัญญาในตลาด NYMEX ทะยานขึ้น 1.9 ล้านบาร์เรล สู่ 56.3 ล้านบาร์เรล, สต็อกน้ำมันกลั่นลดลง 34,000 บาร์เรล สู่ 125.8 ล้านบาร์เรล และสต็อกน้ำมันเบนซินดิ่งลง 2.0 ล้านบาร์เรล สู่ 233.4 ล้านบาร์เรล ทางด้านอัตราการใชักำลังการกลั่นน้ำมันปรับขึ้น 0.9 % สู่ 89 %